**PREDKLADACIA SPRÁVA**

Úrad vlády Slovenskej republiky predkladá na základe Plánu legislatívnych úloh vlády Slovenskej republiky na rok 2015 návrh, ktorým sa mení a dopĺňa zákon č. 9/2010 Z. z.
o sťažnostiach v znení neskorších predpisov (ďalej len „zákon o sťažnostiach“).

Zákon o sťažnostiach je právny predpis zabezpečujúci ochranu individuálnych práv fyzických osôb a právnických osôb, porušovaných alebo ohrozovaných činnosťou alebo nečinnosťou orgánov verejnej správy. Zákonná úprava možnosti obracať sa na orgány verejnej správy prostredníctvom sťažností a poukazovať na nedostatky v činnosti týchto orgánov, sa dotýka širokej verejnosti a všetkých oblastí štátnej správy, pričom je súčasne prostriedkom verejnej kontroly.

Platný zákon o sťažnostiach, prijatý Národnou radou Slovenskej republiky dňa
04. decembra 2009 s účinnosťou od 01. februára 2010, bol novelizovaný doposiaľ trikrát, a to v roku 2012, 2015 a 2016. Napriek uvedenému vznikla ďalšia potreba novelizovať jeho ustanovenia tak, aby sa odstránili systémové a vecné nedostatky platného zákona
o sťažnostiach, zistené na základe skúseností z aplikačnej praxe a zároveň, aby bolo aktualizované jeho znenie na základe prijatých právnych noriem, ktoré mohli mať vplyv na postup, resp. spôsob prešetrovania a vybavovania sťažností. Súčasne bolo potrebné riešiť nové problémy súvisiace s procesom informatizácie spoločnosti a realizovať úpravy smerujúce k efektívnejšiemu vybavovania sťažností. Návrh novely zákona o sťažnostiach preto novým spôsobom upravuje niektoré doterajšie postupy pri podávaní, posudzovaní, prešetrovaní a vybavovaní sťažností. Zároveň konkretizuje obsah niektorých pojmov, úkonov a povinností, ktoré s problematikou vybavovania sťažností súvisia.

Návrh zákona bol od 01. augusta 2016 do 13. augusta 2016 predmetom predbežného pripomienkového konania, v rámci ktorého Stála pracovná komisia Legislatívnej rady vlády Slovenskej republiky na posudzovanie vybraných vplyvov zaujala k materiálu súhlasné stanovisko. Následne bol v dňoch od 13. septembra 2016 do 04. októbra 2016 predložený na medzirezortné pripomienkové konanie, ktorého výsledok je uvedený vo vyhodnotení. Návrh zákona bude na rokovanie vlády Slovenskej republiky predložený s rozporom k hromadnej pripomienke verejnosti, ktorý nebol na rozporom konaní odstránený

Predložený návrh novely zákona o sťažnostiach je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky a ostatnými všeobecne záväznými právnymi predpismi platnými v Slovenskej republike, medzinárodnými zmluvami, ktorými je Slovenská republika viazaná, zákonmi ako aj s právom Európskej únie. Predkladaný návrh nebol predmetom vnútrokomunitárneho pripomienkového konania.

Návrh novely zákona o sťažnostiach nebude mať vplyv na rozpočet verejnej správy, vplyv na podnikateľské prostredie, sociálne vplyvy, vplyvy na životné prostredie a vplyvy na služby verejnej správy pre občana. Návrh pozitívne ovplyvní informatizáciu.

Vzhľadom na dĺžku trvania legislatívneho procesu sa účinnosť novely zákona navrhuje k 01. apríla 2017.